### 4.      Beslutning om endelig vedtagelse af Trafiksikkerhedsplan 2016-2020

**Åbent**

Sagsnr.: 326-2016-57910       J.nr.: 05.01.11           Dokumentnr.:
326-2016-443563

**Sagstype**

Beslutning.

**Resume og sagens baggrund**

Trafiksikkerhedsplan 2016-2020 udstikker retningslinjer for,
hvordan Kalundborg Kommune vil arbejde med at forbedre trafiksikkerheden på
kommunens vej- og stinet frem til år 2020. Trafiksikkerhedsplanen søges
revideret hvert 4-5 år og gerne i takt med udmelding af de nationale
trafiksikkerhedsmål. Planen erstatter dermed den tidligere udarbejdede
Trafiksikkerhedsplan 2009-2015.

**Indstillinger**

Direktøren indstiller, at Trafiksikkerhedsplan 2016-2020
godkendes endeligt.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Trafiksikkerhedsplanen skal sikre, at de fremtidige
investeringer på det kommunale vejnet medfører så høj en grad af
trafiksikkerhed som muligt. Investeringer i trafiksikkerhed gavner både
menneskelige hensyn og er en økonomisk gevinst for kommunen.

*Målet fra 2009 er nået*

Kalundborg Kommune udarbejdede
i 2009 ”Trafiksikkerhedsplan 2009-2015”, som har dannet rammen om kommunens
arbejde med trafiksikkerhed. Det er for 2014 og 2015 lykkedes at nå de
nationale mål for nedsættelse af antallet af dræbte og tilskadekomne på både
stats- og kommuneveje i Kalundborg Kommune.

*Hvordan arbejder vi med trafiksikkerhed?*

Som opfølgning på trafiksikkerhedsplanen har kommunen
oprettet et lokalt færdselssikkerhedsråd med medlemmer fra politi, skoler,
Movia, Dansk Cyklistforbund, Dansk Kørerlærer Union, Dansk Transport og
logistik, Ældrerådet og Handicaprådet. Rådet er dialogpartner for kommunens
politiske udvalg omkring trafiksikkerhed.

Der er siden 2011 foretaget omkring 30 forbedringer på vej-
og stinettet og yderligere 20 er planlagt. Derudover er der foretaget en
gennemgang af vejnettet i det åbne land for at udpege problemer omkring kurver
og faste genstande. I 2015 er der foretaget en udpegning af lokaliteter med
ophobning af uheld, og disse lokaliteter bliver løbende forbedret, ligesom alle
borgerhenvendelser om tryghed og sikkerhed analyseres og tænkes ind i kommende
trafiksikkerhedsprojekter.

*Fokusområder i Trafiksikkerhedsplan 2016-2020*

Den nationale handlingsplan foreslår 10 fokusområder for at
øge trafiksikkerheden. Disse fokusområder er sammenlignet med uheldsstatistik
over hvilke karakteristika, der kendetegner uheld i Kalundborg Kommune samt
borgerhenvendelser omkring utrygge lokaliteter. På denne baggrund foreslås i
den kommende periode at fokusere på følgende områder:

· Cykler og knallertkørere

· Uheld i kryds

· Uheld i kurver på land

· Hastighed

· Uheldsbelastede lokaliteter

· Utrygge lokaliteter, især på skoleveje

For
hvert af disse fokusområder angives en målsætning og hvilke virkemidler, der
kan tages i brug for at øge trafiksikkerheden. En del virkemidler vil styrke
flere fokusområder.

*Sammenhæng til øvrig planlægning*

Trafiksikkerhedsplanen understøtter blandt andet 'Udviklingsstrategi
2016 - samarbejde for bedre resultater', der nævner, at kommunalbestyrelsen vil
arbejde for bedre vej- og stiforbindelser samt skabe større trafiksikkerhed.
Desuden arbejdes med store trafikprojekter ved [adresse], [adresse] og Rute
23, hvor det er vigtigt at indtænke trafiksikkerhed og sikre stiforbindelser.

Trafiksikkerhedsplanen har desuden stor sammenhæng med
kommunens cykelpolitik og cykelstiplan. Alle tre planer har fokus på at
forbedre sikkerhed og tryghed for de lette trafikanter.

*Høring i [adresse]*

Udkastet til Trafiksikkerhedsplan 2016-2020 har været i
høring i [adresse].  Inden fristens udløb er der kommet
bemærkninger fra Ældrerådet (se Bilag 2).

Ældrerådet tilslutter sig valg af fokusområder, målsætninger
og virkemidler. Ældrerådet har derudover 5 ønsker til konkrete tiltag:

· Flere 'Din fart' tavler

· Strategi for klar opstribning på veje og stier

· Hastighedsplan for by og land

· Flere fartdæmpende foranstaltninger

· Oplysningsmøder om ændringer i færdselsregler og generel
opfriskning

Administrationen bemærker hertil, at der i forslag til
prioriteringen af færdselssikkerhedsmidlerne for 2017 er afsat penge til en
Hastighedsplan samt 1 ekstra variabel hastighedstavle. Vejmarkering er et
opmærksomhedsområde i Kalundborg Kommune. I 2017 registreres, hvor afmærkning
eller skiltning skal forbedres i kurver. Den konkrete prioritering af
afmærkningen afhænger af det enkelte sted, og det er derfor svært at lave en
egentlig overordnet strategi. Fartdæmpende foranstaltninger etableres løbende,
hvis det viser sig at være den bedste løsning på et trafiksikkerhedsmæssigt
problem. Opfriskningsmøder kunne være en god idé, eventuelt afholdt som et
samarbejde mellem politiet og bibliotek eller folkeoplysningsforbundene.

**Økonomiske konsekvenser**

Ingen økonomiske konsekvenser.

I budgetoverslagårene 2017-2020 er afsat 5.479.000 kr.
årligt til gennemførelsen af trafiksikkerhedsplanen. Der vil årligt ske en
prioritering af projekter og frigivelse af anlægsbevilling.

**Bilag**

|  |  |
| --- | --- |
| Bilag 1 - Trafiksikkerhedsplan 20016-20\_forslag | 326-2016-443492 |
| Bilag 2 - Høringssvar fra Ældrerådet | 326-2017-56405 |